РЕШЕНИЕ 2007/238/ОВППС НА СЪВЕТА
от 19 април 2007 година
за назначаване на специален представител на Европейския съюз за Судан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 18, параграф 5 във връзка с член 23, параграф 2 от него,
като има предвид, че:
(1)
На 18 юли 2005 г. Съветът прие Съвместно действие 2005/556/ОВППС (1) за назначаване на г-н Pekka HAAVISTO за специален представител на Европейския съюз (СПЕС) за Судан.
(2)
На 5 юли 2006 г. Съветът прие Съвместно действие 2006/468/ОВППС (2) за подновяване и преразглеждане мандата на СПЕС за Судан.
(3)
На 15 февруари 2007 г. Съветът прие Съвместно действие 2007/108/ОВППС (3) за удължаване до 30 април 2007 г. на мандата на г-н Pekka HAAVISTO като СПЕС за Судан. Освен това Съветът прие, че мандатът на специалния представител на ЕС за Судан по принцип следва да бъде удължен за срок от дванадесет месеца.
(4)
Г-н Pekka HAAVISTO е уведомил Генералния секретар/Върховен представител за намерението си да подаде оставка в края на април 2007 г. От 1 май 2007 г. за оставащия срок от мандата следва да бъде назначен нов СПЕС за Судан.
(5)
Генералният секретар/Върховен представител препоръча г-н Torben BRYLLE да бъде назначен за нов СПЕС за Судан.
(6)
Член 49, параграф 3 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (4) постановява, че основните актове могат да бъдат предимно във формата на решение съгласно член 18, параграф 5 от Договора.
(7)
СПЕС ще изпълнява мандата си в ситуация, която може да се влоши и да възпрепятства постигането на целите на Общата външна политика и политиката на сигурност, определени в член 11 от Договора,
РЕШИ:
Член 1
Назначаване
С настоящото г-н Torben BRYLLE се назначава за специален представител на Европейския съюз (СПЕС) за Судан за периода от 1 май 2007 г. до 29 февруари 2008 г. Той ще упражнява функциите си в съответствие с мандата и договореностите, предвидени в Съвместно действие 2007/108/ОВППС.
Член 2
Финансиране
1. Референтната финансова сума, предназначена да покрие разходите, свързани с мандата на СПЕС за периода от 1 май 2007 г. до 29 февруари 2008 г., е в размер на 1 700 000 EUR.
2. Управлението на разходите подлежи на договаряне между СПЕС за Судан и Комисията. Разходите могат да се извършват от 1 май 2007 г.
Член 3
Преразглеждане
СПЕС за Судан представя пред Генералния секретар/Върховен представител, Съвета и Комисията изчерпателен доклад за изпълнението на мандата до средата на м. ноември 2007 г.
Член 4
Пораждане на действие
Настоящото решение влиза в сила в деня на приемането му.
Член 5
Публикуване
Настоящото решение се публикува в Официален вестник на Европейския съюз.
Съставено в Люксембург на 19 април 2007 година.